Predkladacia správa

Koncepciu štátnej politiky starostlivosti o Slovákov žijúcich v zahraničí do roku 2015 predkladá na rokovanie vlády SR podpredseda vlády pre vedomostnú spoločnosť, európske záležitosti, ľudské práva a menšiny a predsedníčka Úradu pre Slovákov žijúcich v zahraničí (ďalej len ÚSŽZ) na základe  uznesenia vlády Slovenskej republiky č. 696 z 15. augusta 2007 k záverom zo Stálej konferencie Slovenská republika a Slováci žijúci v zahraničí 2007, bod C.2.
Koncepcia je komplexný dokument, na ktorého základe sa do roku 2015 v zmysle stanovených cieľov a priorít bude zabezpečovať koordinovaný postup jednotlivých subjektov podieľajúcich sa na realizácii starostlivosti o Slovákov žijúcich v zahraničí. Na základe tohto dokumentu sa budú vytvárať podmienky v oblasti ľudských, materiálno-technických a finančných zdrojov potrebných na plnenie stanovených cieľov.
Materiál je spracovaný v zmysle čl. 7a, hlavy I. Ústavy Slovenskej republiky, Deklarácie Národnej rady Slovenskej republiky, Programového vyhlásenia vlády Slovenskej republiky a iných dokumentov Slovenskej republiky, platných bilaterálnych dohôd, dokumentov medzinárodného práva, ako aj Európskej únie a Rady Európy, ktoré upravujú vzájomné vzťahy krajín s príbuzenskými menšinami.
K tvorbe koncepcie bola zriadená Medzirezortná komisia k príprave štátnej politiky starostlivosti o Slovákov žijúcich v zahraničí do roku 2015, ktorej členovia sú predstavitelia rezortov a zástupcovia inštitúcií, ktoré sa parciálne zaoberajú otázkami týkajúcimi sa Slovákov žijúcich v zahraničí.
Koncepcia deklaruje štátnopolitický záujem o príbuzenskú menšinu, definuje zásady štátnej politiky starostlivosti o Slovákov žijúcich v zahraničí, ako aj zahraničnopolitické záujmy a ciele Slovenskej republiky v krajanskej oblasti.
Analyzuje súčasný stav slovenského zahraničia, právne postavenie menšín a komunít a zohľadňuje migračné trendy súčasnosti. Charakterizuje cieľové skupiny na základe rozličnosti ich potrieb a záujmov, ako aj ich ďalšieho vývoja.
Materiál stanovuje ciele a priority tvorby a výkonu štátnej politiky starostlivosti v legislatívnej, kultúrno-spoločenskej, výchovno-vzdelávacej, vedecko-výskumnej, mediálnej a informačnej oblasti, ako aj vo sfére náboženského života a v oblasti vzájomnej komunikácie a vzájomne prospešnej spolupráce.
Dokument vypracoval Úrad pre Slovákov žijúcich v zahraničí v súčinnosti s Kanceláriou podpredsedu vlády pre vedomostnú spoločnosť, európske záležitosti, ľudské práva a menšiny, Ministerstvom školstva SR, Ministerstvom zahraničných vecí SR, Ministerstvom kultúry SR, Ministerstvom vnútra SR, Ministerstvom práce, sociálnych vecí a rodiny SR, Ministerstvom hospodárstva SR,  Štatistickým úradom SR,  ďalšími orgánmi štátnej správy a špecializovanými inštitúciami. Samostatnú prílohu materiálu tvorí podklad, ktorý vypracovalo Ministerstvo školstva SR na základe usmernenia podpredsedu vlády pre vedomostnú spoločnosť, európske záležitosti, ľudské práva a menšiny v rámci rozporového konania. Príloha č. 1 obsahuje súhrnné vyjadrenie aktivít na podporu Slovákov žijúcich v zahraničí za rok 2007 v oblasti vzdelávania, zoznam technického vybavenia, ktorým sú priebežne vybavované zahraničné pracoviská lektorov a učiteľov SJ, vecné a finančné vyjadrenie aktivít na podporu Slovákov žijúcich v zahraničí za rok 2007 v oblasti vzdelávania a vecné plnenie štúdia štipendistov vlády SR - Slovákov žijúcich v zahraničí za rok 2007.
Koncepcia štátnej politiky starostlivosti predkladá návrh inštitucionálneho zabezpečenia, materiálno-technického, personálneho a finančného zabezpečenia plnenia stanovených cieľov, ako aj harmonogram stanovených úloh. Zohľadňuje komplex potrieb a požiadaviek krajanov vo svete a jeho cieľom je udržanie životaschopnosti slovenských menšín a komunít v zahraničí,  prehĺbenie a rozvoj ich národného povedomia a kultúrnej identity.